tttarun/llama2_hindi huggingface dataset:
मूल्य से आप क्या समझते हैं? अभिवृत्ति तथा मूल्य के बीच के संबंध को स्पष्ट करते हुए यह दर्शाएँ कि मूल्य किस प्रकार अभिवृत्ति को प्रभावित करते हैं?
उत्तर :
उत्तर की रूपरेखा :
मूल्य क्या है ? 
अभिवृत्ति तथा मूल्य के बीच के संबंध क्या है? 
मूल्य किस प्रकार अभिवृत्ति को प्रभावित करते हैं?
मूल्य एक मानक या मानदंड है। मूल्य किसी समाज या संगठन के उस उच्चतम स्तर को दर्शाता है जिसे प्राप्त करना उस समाज या संगठन का सर्वप्रमुख लक्ष्य होता है। यह व्यक्ति के व्यक्तित्व तथा सामाजिक व्यवस्था के साथ बहुत गहराई से जुड़ा होता है। यह हमारे जीवन के उद्देश्यों और उन्हें प्राप्त करने के साधनों को परिभाषित करता है। हमारे जीवन की जितनी भी उद्देश्यपूर्ण गतिविधियाँ होती हैं वे सभी मूल्यों से ही जुड़ी होती हैं।
व्यक्ति के आचरण अथवा व्यवहार पर अभिवृत्ति तथा मूल्य दोनों का प्रभाव पड़ता है और वे दोनों व्यक्ति के अर्जित गुण हैं तथा दोनों में भावनात्मक पक्ष प्रधान होता है तथापि दोनों में कई मूलभूत अंतर हैं जिसे हम निम्नलिखित रूपों में देख सकते हैं।
अभिवृत्ति की तुलना में मूल्य अधिक स्थिर होता है, परिणामस्वरूप मूल्य में परिवर्तन अपेक्षाकृत कठिन होता है।
अभिवृत्ति की तुलना में मूल्य में भावनात्मक पक्ष अधिक प्रबल होता है।
मूल्य में पहचान अथवा आत्मीकरण की प्रधानता होती है लेकिन अभिवृत्ति में नहीं।
अभिवृत्ति के निर्माण पर मूल्य का निश्चित प्रभाव पड़ता है। इसे हम धार्मिक, सामाजिक, राजनैतिक आदि मूल्यों के प्रभाव से निर्मित अभिवृत्ति के संदर्भ में समझ सकते हैं। इसे हम उदाहरणों से अधिक स्पष्ट रूप में समझ सकते हैं। मान लीजिये किसी समाज का धार्मिक मूल्य पशु की सेवा से जुड़ा है तो इस बात की प्रबल संभावना है कि उस समाज के लोगों में पशु हिंसा के प्रति नकारात्मक अभिवृत्ति का विकास होगा।
मूल्य से आप क्या समझते हैं? अभिवृत्ति तथा मूल्य के बीच के संबंध को स्पष्ट करते हुए यह दर्शाएँ कि मूल्य किस प्रकार अभिवृत्ति को प्रभावित करते हैं?
उत्तर :
उत्तर की रूपरेखा : 
मूल्य क्या है ?
अभिवृत्ति तथा मूल्य के बीच के संबंध क्या है?
मूल्य किस प्रकार अभिवृत्ति को प्रभावित करते हैं?
मूल्य एक मानक या मानदंड है। मूल्य किसी समाज या संगठन के उस उच्चतम स्तर को दर्शाता है जिसे प्राप्त करना उस समाज या संगठन का सर्वप्रमुख लक्ष्य होता है। यह व्यक्ति के व्यक्तित्व तथा सामाजिक व्यवस्था के साथ बहुत गहराई से जुड़ा होता है। यह हमारे जीवन के उद्देश्यों और उन्हें प्राप्त करने के साधनों को परिभाषित करता है। हमारे जीवन की जितनी भी उद्देश्यपूर्ण गतिविधियाँ होती हैं वे सभी मूल्यों से ही जुड़ी होती हैं।
व्यक्ति के आचरण अथवा व्यवहार पर अभिवृत्ति तथा मूल्य दोनों का प्रभाव पड़ता है और वे दोनों व्यक्ति के अर्जित गुण हैं तथा दोनों में भावनात्मक पक्ष प्रधान होता है तथापि दोनों में कई मूलभूत अंतर हैं जिसे हम निम्नलिखित रूपों में देख सकते हैं
अभिवृत्ति की तुलना में मूल्य अधिक स्थिर होता है, परिणामस्वरूप मूल्य में परिवर्तन अपेक्षाकृत कठिन होता है।
अभिवृत्ति की तुलना में मूल्य में भावनात्मक पक्ष अधिक प्रबल होता है।
मूल्य में पहचान अथवा आत्मीकरण की प्रधानता होती है लेकिन अभिवृत्ति में नहीं।
अभिवृत्ति के निर्माण पर मूल्य का निश्चित प्रभाव पड़ता है। इसे हम धार्मिक, सामाजिक, राजनैतिक आदि मूल्यों के प्रभाव से निर्मित अभिवृत्ति के संदर्भ में समझ सकते हैं। इसे हम उदाहरणों से अधिक स्पष्ट रूप में समझ सकते हैं। मान लीजिये किसी समाज का धार्मिक मूल्य पशु की सेवा से जुड़ा है तो इस बात की प्रबल संभावना है कि उस समाज के लोगों में पशु हिंसा के प्रति नकारात्मक अभिवृत्ति का विकास होगा।
भावनात्मक भूख से आप क्या समझते हैं? यह प्रेम से किस प्रकार भिन्न है? वर्तमान समय में समाज में भावनात्मक भूख के बढ़ने के कारणों की जाँच करें।
उत्तर :
उत्तर की रूपरेखा : 
भावनात्मक भूख क्या है?
यह प्रेम से किस प्रकार भिन्न है?
समाज में भावनात्मक भूख के बढ़ने के कारण।
भावनात्मक भूख व्यक्ति की ऐसी मनोवैज्ञानिक स्थिति है जिसमें व्यक्ति को प्रबल भावनात्मक सहयोग व समर्थन की जरूरत होती है। भावनात्मक भूख के कई कारण हो सकते हैं, जैसे- बचपन में भावनात्मक सहयोग व समर्थन का अभाव, सामाजिक संपर्कों से अलगाव, किसी से बिछड़ने का दर्द अथवा अलगाव की लंबी अवधि आदि। प्रायः लोग भावनात्मक भूख तथा प्रेम को समानार्थी समझने की भूल करते हैं, परंतु दोनों में काफी अंतर है जिसे हम निम्नलिखित रूपों में देख सकते हैं-
प्रेम में व्यक्ति अपने साथी की भावनाओं का समर्थन करता है और उसके व्यक्तित्व को निखारने में सहायता करता है, जबकि भावनात्मक भूख में व्यक्ति का पूरा संकेंद्रण स्वयं पर होता है और उसे साथी की भावनाओं से कोई लेना-देना नहीं होता है।
भावनात्मक भूख व्यक्ति की भावनात्मक इच्छाओं के दमन के कारण उत्पन्न होती है, जबकि प्रेम एक प्राकृतिक व नैसर्गिक इच्छा है।
भावनात्मक भूख के परिणाम रचनात्मक व विध्वंसात्मक दोनों हो सकते हैं, जबकि प्रेम रचनात्मक परिणाम देने वाला होता है।
भावनात्मक भूख लोगों को ‘ओवरप्रोटेक्टिव’ तथा ‘तुनक मिजाजी’ बनाती है, जबकि प्रेम दूसरे की भावनाओं व व्यक्तिगत स्वतंत्रता को समझते हुए उसे ‘पर्सनल स्पेस’ प्रदान करता है।
समाजशास्त्रियों का मानना है कि वर्तमान में समाज में भावनात्मक भूख पहले की तुलना में बढ़ी है। इसके कारणों में हम निम्नलिखित की गणना कर सकते हैं-
वर्तमान उपभोक्तावादी समय में व्यक्ति-से-व्यक्ति का भावनात्मक लगाव कम हुआ है और मानवीय मूल्यों का पतन हुआ जिसने भावनात्मक बिलगाव की स्थिति उत्पन्न की है।
नाभिकीय परिवार के विस्तार व माता-पिता दोनों के ‘वर्किंग’ होने के कारण बच्चों को पर्याप्त समय एवं भावनात्मक सहयोग और समर्थन न मिल पाने के कारण।
तकनीकी पर अत्यधिक निर्भरता ने भी लोगों के सामाजिक जीवन में अलगाव की स्थिति उत्पन्न की है जिससे उनके अंदर एक प्रकार से भावनात्मक शून्यता की स्थिति उत्पन्न हुई है।
गला-काट प्रतियोगिता, मानवीय व सामाजिक मूल्यों का पतन आदि अनेक कारणों ने लोगों को भावनात्मक रूप से एकाकी बना दिया है जिसके परिणामस्वरूप भी लोगों में भावनात्मक भूख बढ़ी है।
हाल के वर्षों में, देश में प्रतियोगी परीक्षाओं में भ्रष्टाचार के एक के बाद एक कई मामले प्रकाश में आए, इसने युवाओं में निराशा व गुस्से का संचार किया। इस पूरे प्रकरण में सम्मिलित नैतिक मुद्दों की जाँच करें तथा इस समस्या के समाधान के लिये कुछ प्रभावी व नवाचारी उपाय सुझाएँ।
उत्तर :
उत्तर की रूपरेखा :
प्रतियोगी परीक्षाओं में भ्रष्टाचार के मामलों की चर्चा।
युवाओं की प्रतिक्रिया।
नैतिक मुद्दे। 
समस्या तथा समाधान।
हाल के वर्षों में देश में प्रतियोगी परिक्षाओं से संबंधित भ्रष्टाचार के कई मामले प्रकाश में आए, इनमें व्यापम घोटाला, एस.एस.सी. स्कैम आदि ने पूरे देश में छात्रों को उत्तेजित व आंदोलित कर दिया। इस प्रकार के प्रकरणों ने जहाँ एक ओर इन आयोगों की विश्वसनीयता पर प्रश्नचिह्न लगाया वहीं, दूसरी ओर छात्रों में निराशा व गुस्से का संचार भी किया। इस प्रकार की घटनाओं ने कई नैतिक प्रश्नों को जन्म दिया जिस पर विमर्श किया जाना आवश्यक प्रतीत होता है।
इसने युवाओं के भविष्य को अंधकारमय करने का काम किया।
यह कार्य प्रतिभा को तिरस्कृत करने के समान है।
इसने प्रमुख संस्थाओं की विश्वसनीयता पर प्रश्नचिह्न लगाया।
छात्रों में निराशा व उदासीनता का भाव बढ़ाया।
युवा किसी भी राष्ट्र व समाज की प्रगति के प्रमुख इंजन होते हैं। अतः उनके हितों का प्रमुखता से ध्यान रखा जाना आवश्यक है। इस प्रकार की घटनाएँ देश की संस्थाओं के प्रति अविश्वास पैदा कर अराजक स्थिति को जन्म दे सकती हैं। अतः इस प्रकार के कृत्यों से सख्ती से निपटने की आवश्यकता है। इसके लिये निम्नलिखित कदम उठाए जा सकते हैं-
विभिन्न आयोगों के परीक्षा विभागों को स्वच्छ व पारदर्शी परीक्षा करवाने हेतु विशेष रूप से प्रशिक्षित किये जाने की आवश्यकता है।
आई.सी.टी. (ICT) तकनीक पर आधारित परीक्षा प्रणाली विकसित किये जाने की आवश्यकता है।
कंप्यूटर आधारित टेस्ट के लिये विश्वसनीय व प्रतिष्ठित कंपनियों को हायर किया जाना चाहिये।
परीक्षा संबंधी अनियमितता के लिये सख्त-से-सख्त सज़ा का प्रवाधान किया जाना चाहिये व ऐसे मामलों को फास्ट ट्रैक अदालतों के माध्यम से निपटाया जाना चाहिये।
एक स्वतंत्र जाँच एजेंसी की नियुक्ति होनी चाहिये जो समय-समय पर परीक्षा प्रणाली की जाँच कर उसकी खामियों को उजागर करे और सुधार हेतु उपाय सुझाए।
लोगों में उच्च नैतिक मानकों को बढ़ावा दिया जाना चाहिये।
सत्यनिष्ठा जैसे मूल्य जितने प्रशासन के लिये आवश्यक है उतने ही व्यक्तिगत जीवन में भी। टिप्पणी कीजिये।
उत्तर :
उत्तर की रूपरेखा:
सत्यनिष्ठा का अर्थ।
सत्यनिष्ठा का प्रशासन में लाभ।
व्यक्तिगत जीवन में सत्यनिष्ठा के लाभ।
सत्यनिष्ठा से तात्पर्य किसी चीज के संपूर्ण रूप से जुड़े होने और आंतरिक सुसंगति से है। सत्यनिष्ठा के  अंतर्गत नैतिक सिद्धांतों के बीच में आंतरिक सुसंगति और नैतिक सिद्धांतों तथा व्यवहार में सुसंगति दोनों आते हैं। सत्यनिष्ठा संपन्न व्यक्ति का आचरण लगभग हर स्थिति में उसके नैतिक सिद्धांतों के अनुरूप होना चाहिये।
सत्यनिष्ठा का प्रशासन में लाभ:
कल्याणकारी राज्य में सत्यनिष्ठा रखने वाले लोकसेवकों की उपस्थिति से इस बात की गारंटी होती है कि राज्य जिन वर्गों को लाभान्वित करना चाहता है वे लाभ सचमुच उन्हें प्राप्त होते हैं।
प्रशासक को अपने कर्मचारियों और वरिष्ठ अधिकारियों का विश्वास प्राप्त हो जाता है।
प्रशासक को जनता का विश्वास भी प्राप्त हो जाता है। अगर जनता को अधिकारियों पर विश्वास हो तो सामाजिक परिवर्तन तथा अन्य मामलों में उनका सक्रिय सहयोग मिलता है।
व्यक्तिगत जीवन में सत्यनिष्ठा के लाभ:
इससे व्यक्ति की विश्वसनीयता बढ़ती है। विश्वसनीयता बढ़ने से बाज़ार, रणनीति या प्रशासन में उसकी सफलता की संभावना बढ़ती है।
सम्मान बढ़ने से उसे आत्मसंतोष प्राप्त होता है। इससे निष्पादन और बेहतर होता है।
अगर ऐसे व्यक्ति से कोई गलती हो भी जाती है तो उसे अपवाद समझा जाता है या यह माना जाता है कि उसका इरादा गलत नहीं रहा होगा।
सभी मानव सुख की आकांक्षा करते हैं। क्या आप सहमत हैं?आपके लिये सुख का क्या अर्थ है?उदाहरण प्रस्तुत करते हुए स्पष्ट कीजिये।
उत्तर :
उत्तर की रूपरेखा : 
सभी मानव सुख की आकांक्षा करते हैं?अपनी सहमति अथवा असहमति के संदर्भ में तर्क दें।
सुख का अर्थ स्पष्ट करें तथा उदहारण दें।
तार्किक निष्कर्ष लिखें।
मैं बेंथम और मिल जैसे विचारकों की इस धारणा से सहमत हूँ कि सभी मानव सुख की आकांक्षा करते हैं;हालाँकि यह अवश्य है कि सभी के लिये सुख का अर्थ और उसकी परिधि-विस्तार भिन्न-भिन्न हो सकता है। किसी को दूसरों को पीडि़त करने में सुख मिल सकता है तो किसी को दूसरों के लिये त्याग करने में किसी को मदिरापान करने में तो किसी को शास्त्रीय संगीत सुनने में।
अगर कोई व्यक्ति सुखों के त्याग को ही अपना उद्देश्य बना ले तो भी मैं जे. एस. मिल की तरह यही मानूँगा कि उसने बस सुख की परिभाषा बदल ली है। अब उसे त्याग से मिलने वाली संतुष्टि और प्रतिष्ठा में सुख मिलने लगा है।
मेरे लिये ‘सुख’ बहुस्तरीय अर्थ रखता है, जैसे-
निम्नवर्ती स्तर परः स्वादिष्ट भोजन, गहरी नींद जैसे दैहिक सुख;
मध्यवर्ती स्तर परः सफलता, प्रेम, प्रतिष्ठा जैसे सुख;
सर्वोच्च स्तर परः समाज सेवा, परोपकार का सुख।
मैं प्रयास करता हूँ कि निम्नवर्ती सुखों की आकांक्षा कम होती जाए और उच्चस्तरीय सुखों की आकांक्षा बढ़ती जाए।
कल्याणकारी राज्य की स्थापना हेतु प्रशासनिक प्रतिबद्धता एक अति आवश्यक तत्त्व है। टिप्पणी कीजिये।
उत्तर :
उत्तर की रूपरेखा:
प्रतिबद्धता का अर्थ
क्यों कल्याणकारी राज्य की स्थापना हेतु प्रशासनिक प्रतिबद्धता एक आवश्यक तत्त्व है।
प्रतिबद्धता (Commitment) एक आतंरिक गुण है। प्रतिबद्धता व्यक्ति, विचारधारा या मूल्यों के प्रति हो सकती है। प्रतिबद्धता में संज्ञात्मक व भावनात्मक पक्ष तो होता ही है, प्रायः व्यवहारात्मक पक्ष भी होता है।
ब्रिटिश काल में संस्थागत रूप से स्थापित पुलिस तथा नौकरशाही, रूढि़वादी, असंवेदनशील एवं अभिजात्य थी। नेहरू ने 1964 में स्वयं को इस अर्थ में विफल माना कि वे नौकरशाही के रूढि़वादी चरित्र को नहीं बदल पाए।
आजादी के बाद से वर्तमान समय तक यही प्रश्न बना हुआ है कि नौकरशाही को किसके प्रति प्रतिबद्ध होना चाहिये।
भारत एक कल्याणकारी राज्य है, पुलिस राज्य नहीं। कल्याण की प्रक्रिया में सिविल सेवक सबसे महत्त्वपूर्ण एजेंट होते हैं। अगर सिविल सेवकों का रवैया जनता के प्रति निष्क्रिय या उदासीन होगा तो हमारे संवैधानिक उद्देश्यों की पूर्ति कैसे हो पाएगी? कल्याणकारी राज्य की स्थापना हेतु सिविल सेवकों की प्रतिबद्धता किसके प्रति और कितनी होनी चाहिये, इसे हम निम्नलिखित बिंदुओं के आधार पर समझ सकते हैं-
नौकरशाही की प्रतिबद्धता मूलतः संविधान के प्रति होनी चाहिये और निरपेक्ष रूप में होनी चाहिये। (अगर व्यक्ति की विचारधारा और संवैधानिक विचारधारा में विरोध है तो संविधान को प्राथमिकता देनी चाहिये)
सामाजिक न्याय व कल्याणकारी उद्देश्यों के प्रति प्रतिबद्धता होनी चाहिये। इसके लिये जरूरी है कि लोकसेवक वंचित वर्ग के प्रति संवेदनशील तथा करुणावान हो। उन्हें इस बात से आंतरिक संतोष मिलना चाहिये कि वंचित समूहों को मुख्यधारा में लाने में उन्होंने सकारात्मक भूमिका निभाई है।
संसद द्वारा पारित विधानों तथा नीतियों के प्रति भी सामान्यतः उसे प्रतिबद्ध होना चाहिये। अगर किसी संसदीय नीति की नैतिकता पर गहरा विवाद है और सर्वोच्च न्यायालय में वह नीति प्रश्नगत है तो कुछ समय के लिये उसके प्रति तटस्थ रहा जा सकता है।
चूँकि लोकसेवक को किसी विशेष दल या गठबंधन की सरकार के अधीन काम करना होता है। इसलिये उसे साधारणतः सरकारी नीतियों, नियमों व आदेशों का प्रतिबद्धता से पालन करना चाहिये।
सिविल सेवकों को अपनी आचरण संहिता (Code of Conduct) तथा नीति संहिता (Code of Ethics) के प्रति प्रतिबद्ध होना चाहिये। लोकसेवकों को किसी राजनीतिक दल या नेता विशेष के प्रति प्रतिबद्ध नहीं होना चाहिये।
हाल ही में सर्वोच्च न्यायालय ने विशिष्ट परिस्थितियों में 24 सप्ताह बाद भी गर्भपात कराने की अनुमति प्रदान की है। क्या ऐसी स्थिति में भ्रूण के अधिकारों का हनन हो सकता है? क्या माता के प्रजनन की स्वायत्तता का अधिकार भ्रूण के अधिकार से ऊपर है? नैतिक समस्याओं को शामिल करते हुए मूल्यांकन करें। 
उत्तर :
उत्तर की रूपरेखा:
भ्रूण के अधिकार के संबंध में लिखें।
माता के प्रजनन के अधिकार और भ्रूण के अधिकार की तुलना करते हुए निष्कर्ष लिखें।
अधिकार कानूनी, सामाजिक, स्वतंत्रता या नैतिकता के नैतिक सिद्धांत है। भारतीय संविधान ‘प्राण और दैहिक स्वतंत्रता’ का प्रावधान करता है, जिसमें न्यायालय ने माता के प्रजनन के अधिकार को स्वीकारा है। हाल ही में सर्वोच्च न्यायालय ने एक विशिष्ट स्थिति में 24 सप्ताह बाद गर्भपात कराने की अनुमति प्रदान की। 
ऐसी स्थिति में माता के अधिकार और भ्रूण के अधिकार से जुड़े नैतिक मुद्दे उभरे हैं।
भ्रूण के अधिकारः मेडिकल साइंस के अनुसार, 24 सप्ताह के बाद एक भ्रूण जैविक मानव प्रजाति का सदस्य होता है। जिसका अर्थ है एक आनुवंशिक कोड, सोचने की क्षमता आदि का विकसित होना।
यदि गर्भपात कराया जाता है तो निश्चित ही भ्रूण के अधिकारों का हनन होता है किंतु यदि शुद्ध नैतिक सिद्धांतों और विशिष्ट मेडिकल स्थिति में, जैसे कि भ्रूण का विकार युक्त होना, जो माता के जीवन को खतरा पैदा कर सकता है, गर्भपात कराना नैतिक दृष्टि से उचित है।
यदि माता और भ्रूण के अधिकारों का तुलनात्मक अध्ययन करें तो इसे निम्नलिखित स्थितियों से समझा जा सकता हैः
जब दोनों के अधिकार समान हैं: कुछ लोगों का मत है कि जीवन का अधिकार सदैव किसी व्यक्ति के समानता का अधिकार या अपने शरीर पर नियंत्रण से उच्च होता है। इसके अलावा, चूँकि एक भ्रूण 24 सप्ताह के बाद जैविक मानव जीवन में प्रवेश कर जाता है। अतः भ्रूण का अधिकार, माता के अधिकार के समान स्थिति प्राप्त कर लेता है। जब माता के अधिकार, भ्रूण के अधिकार से ऊपरः चूँकि एक माता को अपने शरीर के साथ क्या करना है, इसकी स्वतंत्रता प्राप्त है। साथ ही जब भ्रूण के कारण असामान्य स्थिति उत्पन्न हो जाती है और उससे माता के जीवन को खतरा हो सकता है, तो गर्भपात कराया जा सकता है। ऐसी स्थिति में भ्रूण के अधिकार गौण हो जाते हैं।
इस तरह गर्भपात एक अत्यंत संवेदनशील नैतिक मुद्दा है, जिस पर पर्याप्त अनुसंधान किया जाना चाहिये। यदि एक महिला को गर्भपात का अधिकार प्राप्त होता है तो यह लैंगिक समानता, व्यक्तिगत स्वतंत्रता, अवैध गर्भपात और सही विकल्प चुनने में मदद करेगा।
एक सिविल सेवक अपने प्रशासनिक उत्तरदायित्वों के निर्वहन में सामान्यतः किस प्रकार के नकारात्मक मनोभावों से ग्रसित हो सकता है? ऐसे मनोभावों को दूर करने हेतु उसे क्या उपाय करने चाहिये?
उत्तर :
उत्तर की रूपरेखा:
लोक सेवकों द्वारा सामना किये जाने वाले नकारात्मक मनोभावों का उल्लेख करें
इन नकारात्मक मनोभावों के कारण और इनके निराकरण के उपाय सुझाएँ।
एक सिविल सेवक को अपने प्रशासनिक उत्तरदायित्व के निर्वहन में कई प्रकार की विपरीत परिस्थितियों में कार्य करना पड़ता है तथा कई बार अपने पद व शक्ति के कारण भी सिविल सेवकों में कई नकारात्मक भाव विकसित हो जाते हैं। इसे हम निम्नलिखित रूपों में देख सकते हैं:
निराशा व प्रेरणा का अभावः कई बार अच्छे कार्य करने के बावजूद आपको विरोधियों की आलोचनाओं का शिकार होना पड़ता है। ऐसी स्थिति में निराशा का भाव जागृत होता है तथा अच्छे कार्य करने की प्रेरणा समाप्त होने लगती है। ऐसी स्थिति में हमें अपनी अभिप्रेरणा बनाए रखने के लिये सिविल सेवा के मूल उद्देश्यों को याद करना चाहिये। जनसेवा स्वयं एक बड़ा पुरस्कार है और फिर यदि आप लगातार अच्छे कार्य कर रहे हैं तो धीरे-धीरे आलोचक भी आधार विहीन हो जाएंगे और उनकी आलोचनाओं का कोई महत्त्व नहीं रह जाएगा।
स्वार्थ व हित का संघर्षः अपने पद एवं शक्ति का दुरुपयोग कर लोग अपने निजी हित साधने में लग जाते हैं। मानव अपनी प्रकृति से स्वार्थी होता है, किंतु हमें अपनी स्वार्थी प्रवृत्तियों को ईश्वर व समाज सेवा की ओर मोड़कर लोकोत्तर बनाने का प्रयास करना चाहिये।
पलायनवादिताः कई बार कठिन परिस्थितियों में सिविल सेवकों द्वारा पलायनवाद का सहारा लिया जाता है। वे समस्याओं से भागने लगते हैं। यह एक ऐसी समस्या है, जो मनुष्य की चुनौतियों से जूझने की क्षमता को कमजोर करती है। समस्याओं से भागना कोई समाधान नहीं है। अतः मनुष्य को धैर्य और साहसपूर्वक विपरीत परिस्थितियों का सामना करना चाहिये।
ईर्ष्या व पाखंडः कई बार सिविल सेवकों में अपने सहकर्मी वरिष्ठ व कनिष्ठ अधिकारियों को लेकर निजी या अन्य कारणों से ईर्ष्या का भाव जागृत होता है और वे कई प्रकार की गुटबाजियों व पाखंड में लिप्त हो जाते हैं। इससे जनहित भी काफी दुष्प्रभावित होता है। ऐसी स्थिति का सामना करने के लिये सिविल सेवकों को अपने संकीर्ण हितों तथा पूर्वाग्रहों से ऊपर उठकर व्यापक जनहित को ध्यान में रखना चाहिये।
घमंडः कई अधिकारियों को अपनी शक्ति तथा पद का अत्यधिक घमंड हो जाता है और वे इसका दुरुपयोग करने लगते हैं। उन्हें यह समझना चाहिये कि यह शक्ति उन्हें जनहित के लिये प्राप्त हुई है। अतः इस प्रकार अनावश्यक घमंड करना अनुचित है। 
इसी प्रकार के कई अन्य नकारात्मक मनोभावों का सिविल सेवकों को समय-समय पर सामना करना पड़ता है। इनसे निपटने के लिये उन्हें जनसेवा को अपना धर्म व निष्काम कर्म को अपना कर्त्तव्य मानते हुए निरंतर अपनी सकारात्मक ऊर्जा व अभिप्रेरणा बनाए रखनी चाहिये।
"सुशासन विकास को प्राप्त करने के लिये आवश्यक है जबकि सहभागितापूर्ण लोकतंत्र न्यायोचित और टिकाऊ विकास सुनिश्चित करता है।" दिये गए कथन के आलोक में ‘मन की बात’ और ‘मेरी सरकार’ पहल को आप किस तरह से देखते हैं, साथ ही साथ इस सन्दर्भ में अभी और क्या करने की आवश्यकता है? चर्चा करें।
उत्तर :
उत्तर की रूपरेखा:
सुशासन को परिभाषित करते हुए सुशासन के प्रभावी संचालन हेतु जनता के सहयोग का ज़िक्र करना।
सुशासन एवं सहभागितापूर्ण लोकतंत्र की दिशा में ‘मन की बात’ और ‘मेरी सरकार’ पहलों का योगदान।
सुशासन प्राप्ति में बाधक तत्त्वों का उल्लेख करते हुए निष्कर्ष प्रस्तुत करना।
सुशासन शब्द का प्रयोग एक ऐसी प्रक्रिया के रूप में किया जाता है जिसमें शासन शक्ति के माध्यम से आर्थिक और सामाजिक संसाधनों का उपयोग राष्ट्र की उन्नति एवं विकास हेतु किया जाता है। अतः सुशासन विकास हेतु एक आवश्यक शर्त है। लोकतांत्रिक प्रणाली में सुशासन के सुचारु रूप से संचालन हेतु जनता एवं समाज के सभी वर्गों का सहयोग अति आवश्यक है। जनता की सहभागिता के बिना न्यायोचित और टिकाऊ विकास को प्राप्त नहीं किया जा सकता।
सरकार द्वारा सुशासन एवं सहभागितापूर्ण लोकतंत्र की दिशा में आरंभ की गई ‘मन की बात’ और ‘मेरी सरकार’ पहलें देश के विकास में महत्त्वपूर्ण भूमिका के रूप में जनता की समस्याओं, चिंताओं और अपेक्षाओं को जानने का प्रयास कर उनके निराकरण हेतु प्रयासरत हैं। सरकार छात्रों, युवाओं, किसानों एवं समाज के असंतुष्ट एवं वंचित सभी वर्गों से सीधा संवाद स्थापित कर उन्हें शासन की नीतियों, योजनाओं एवं पहलों से अवगत करा रही है और जनता के सुझावों के आधार पर अपनी दिशा निर्धारित करने का प्रयास कर रही है। साथ ही, जनता में नैतिकता, आपसी सहयोग, साम्प्रदायिक सद्भाव, भाईचारे की भावना आदि को मज़बूत बनाने का प्रयास कर रही है। इन पहलों से जनता सरकार के साथ और जुड़ाव महसूस कर रही है और उसे लोकतांत्रिक व्यवस्था के वास्तविक स्वरूप का एहसास हो रहा है। इस प्रकार ये पहलें सहभागितापूर्ण लोकतंत्र एवं सुशासन की दिशा में महत्त्वपूर्ण कदम हैं। 
यद्यपि ये पहलें स्वागतयोग्य हैं परंतु अभी भी सुशासन एवं सहभागितापूर्ण लोकतांत्रिक व्यवस्था के सम्मुख भ्रष्टाचार, लालफीताशाही, साम्प्रदायिकता, सामाजिक एवं जातिगत समस्याएँ, रूढ़िवादिता, आतंकवाद एवं नक्सलवाद जैसी कई समस्याएँ विद्यमान हैं जिनका राष्ट्रीय एवं अंतर्राष्ट्रीय सहभागिता के माध्यम से उचित समाधान करके ही वास्तविक सुशासन प्राप्त कर टिकाऊ विकास को साकार रूप दिया जा सकता है।
सरकारी तथा निजी संस्थानों में नैतिक दुविधाओं को एक कुशल और प्रभावी प्रशासन के मार्ग में एक बड़ा अवरोध समझा जाता है। इसी आलोक में ‘नैतिक दुविधा’ को परिभाषित करते हुए सरकारी संस्थाओं में कार्यरत लोगों के समक्ष प्रायः उपस्थित होने वाली नैतिक दुविधाओं का उल्लेख कीजिये।
उत्तर :
प्रायः दुविधा उस स्थिति को कहते हैं जब किसी व्यक्ति के पास दो या अधिक विकल्प हों और विकल्प एक-दूसरे से पूर्णतः अलग हों अर्थात् उन्हें साथ-साथ चुना न जा सकता हो परंतु किसी एक विकल्प को चुनना अनिवार्य हो अर्थात् निर्णय को टाला न जा सकता हो और सारे विकल्प ऐसे हों कि किसी को भी चुनकर पूर्ण संतुष्टि मिलना संभव न हो। इस प्रकार, एक नैतिक दुविधा के मूल घटक निम्नवत् हैंः
एकाधिक विकल्पों का होना।
निश्चितता व स्थिर मस्तिष्क से किसी एक विकल्प को चुनने में असमर्थता।
विकल्पों में से किसी एक को वरीयता दे पाने में असमर्थता।
विकल्पों में उचित-अनुचित, सकारात्मक-नकारात्मक मान्यताओं में भेद कर पाने में असमर्थता। 
सरकारी संस्थाओं में कार्यरत लोगों के समक्ष प्रायः उपस्थित होने वाली नैतिक दुविधाएँः
व्यक्तिगत लाभ तथा नैतिकता के मध्य द्वन्द्व की दुविधा में फँसते हुए यह सोचना कि रिश्वत लूँ या न लूँ।
ऑफिस की किसी संपत्ति का व्यक्तिगत हित में प्रयोग करूँ या न करूँ।
अगर अपने व्यक्तिगत काम के लिये कार्यालय से बाहर जाना पड़े तो उतने समय का औपचारिक अवकाश लूँ या नहीं।
भ्रष्ट कर्मचारी के खिलाफ अनुशासनात्मक कार्रवाई करूँ या नहीं क्योंकि यदि वह गरीब है और पारिवारिक जिम्मेदारियों को उठाने वाला अकेला सदस्य है तो उसके परिवार पर बुरा असर पड़ेगा।
अपने विभाग के मंत्रियों के साथ सकारात्मक संबंध बनाने चाहियें या नहीं।
इस प्रकार की नैतिक दुविधाएँ एक कुशल एवं प्रभावी प्रशासन में अवरोध की तरह प्रस्तुत हो जाती हैं। ऐसी स्थिति में एक कर्मचारी को विधि, नियमों, विनियमों एवं अंतरात्मा के मार्गदर्शन में अपनी दुविधाओं का निराकरण करने का प्रयास करना चाहिये।
आप भारतीय इंजीनियरिंग सेवा में अधिशासी अभियंता के रूप में कार्यरत हैं। आपको गंगा नदी पर बनाए जा रहे पुल के लिये प्रभारी नियुक्त किया गया है। आपके अधीन दो कनिष्ठ अभियंता कार्यरत हैं, जो प्रतिदिन निर्माण स्थल के निरीक्षण का कार्य देखते हैं और आपको प्रगति रिपोर्ट सौंपते हैं। निर्माण कार्य अंतिम चरण के दौरान आप एक दिन आकस्मिक निरीक्षण पर जाते हैं, तो देखते हैं कि कुछ गंभीर विसंगतियाँ व कमियाँ मौजूद हैं जिसका भविष्य में परिणाम अत्यंत गंभीर हो सकता है। चूँकि यह एक बाढ़ग्रस्त क्षेत्र है और जल्द ही वर्षा का मौसम आरंभ होने वाला है। अतः इस निर्माण कार्य को समय पर पूर्ण किया जाना आवश्यक है। लेकिन आपका मत है कि इसका पुनर्निर्माण किया जाना चाहिये। आप अपने मत से मुख्य अभियंता को अवगत कराते हैं लेकिन वह इसको बड़ा दोष न मानकर टालने की सलाह देते हैं। (a) ऐसी स्थिति में आपके पास क्या विकल्प होंगे? (b) इनमें से प्रत्येक विकल्प का गुण-दोष के आधार पर मूल्यांकन कर बताएँ कि अंततः आप क्या कार्यवाही करेंगे और क्यों?
उत्तर :
(a) ऐसी स्थिति में आपके पास क्या विकल्प होंगे?
केस स्टडी की परिस्थितियों को देखते हुए मैं निम्नलिखित विकल्पों पर विचार करूंगा: 
मुख्य अभियंता की सलाह को स्वीकार कर पुल के निर्माण को जारी रखूंगा।
मुख्य अभियंता से लिखित में आदेश प्राप्त करूंगा और निर्माण कार्य समय पर होने दूंगा।
सार्वजनिक निर्माण कार्य से जुड़ी सर्वोच्च अथॉरिटी को रिपोर्ट भेजूंगा।
कनिष्ठ अभियंताओं को सस्पेंड करूंगा और निर्माण कार्य रोक दूंगा।
परिस्थितियों को देखते हुए तत्काल एक तकनीकी विशेषज्ञों की समिति गठित करूंगा ताकि संभावनाओं का पता लगाया जा सके।
(b) इनमें से प्रत्येक विकल्प का गुण-दोष के आधार पर मूल्यांकन कर बताएँ कि अंततः आप क्या कार्यवाही करेंगे और क्यों?
विकल्प (1): इससे मैं न केवल मुख्य अभियंता के ‘गुड बुक’ में रहूंगा, साथ ही निर्माण कार्य भी समय पर हो सकेगा। किंतु इंजीनियरिंग कोड ऑफ एथिक्स, जो कहता है कि ईमानदारी, विवेक, गरिमा और सम्मान के साथ अपने पेशे का अभ्यास और पेशे की सबसे अच्छी परंपराओं (जैसे- लोगों की सुरक्षा, स्वास्थ्य और कल्याण की सर्वोपरिता का महत्त्व) का पालन करना चाहिये, के यह विरुद्ध है। अतः में यह विकल्प नहीं चुनूंगा।
विकल्प (2): यह अच्छा विकल्प है। इससे मैं किसी भी उत्तरदायित्व और जिम्मेदारी से बच जाऊंगा किंतु नैतिक दृष्टि से यह सही विकल्प नहीं हो सकता, क्योंकि मैं जानता हूँ कि मुख्य अभियंता के लिखित में देने से भी यह मेरे पेशे की मूल नैतिकता की पूर्ति नहीं कर सकता।
विकल्प (3): यह विकल्प मुद्दे की गंभीरता को सर्वोच्च अथॉरिटी के सामने लाने में सहायक होगा और उससे बेहतर कार्रवाई के विकल्प खुल सकेंगे। लेकिन, चूँकि पुल का निर्माण अत्यंत आवश्यक है और सर्वोच्च अथॉरिटी द्वारा जाँच में एक लंबा समय लग सकता है, जो लोगों की परेशानी को बढ़ा सकता है।
विकल्प (4): यद्यपि कनिष्ठ अभियंताओं ने लापरवाही की है किंतु तुरंत सस्पेंड करना सही विकल्प नहीं हो सकता। हो सकता है कि वे किसी दबाव में कार्य कर रहे हों। इसलिये उन्हें नोटिस दिया जा सकता है।
विकल्प (5): यह एक बेहतर विकल्प हो सकता है क्योंकि तकनीकी विशेषज्ञ ऐसा विकल्प सुझा सकते हैं कि उस संपूर्ण पुल के पुनर्निर्माण की बजाय उसमें कुछ बदलाव करना संभव हो जिससे उस पुल में असामान्यताएं भी नहीं रहेंगी और लोगों की परेशानी भी खत्म हो सकेगी।